Proračunski korisnik: INSTITUT ZA JAVNE FINANCIJE

Adresa sjedišta: ZAGREB, Smičiklasova 21

Razdjel: 080 - Ministarstvo znanosti i obrazovanja   
Glava: 08008 – Javni instituti u Republici Hrvatskoj

Razina: 11 – proračunski korisnik

RKP: 23286; Šifra djelatnosti: 7220

OIB: 41683226810

IBAN: HR7024840081100661775

Na temelju članka 14. do 18. Pravilnika o financijskom izvještavanju u proračunskom računovodstvu (NN, 37/22), Pravilnika o proračunskom računovodstvu i računskom planu (NN, 24/14-108/20), pravila za preračunavanje i zaokruživanje iz Zakona o uvođenju eura kao službene valute u RH (NN 57/22 i 88/22) i okružnice Ministarstva financija o sastavljanju, konsolidaciji i predaji financijskih izvještaja korisnika proračuna za razdoblje od 1. siječnja do 31. prosinca 2023., u nastavku navodimo najvažnije bilješke uz obrasce financijskih izvještaja Instituta za javne financije (u daljem tekstu: Instituta) za 2023. godinu.

# Bilješka br. 1.

# IZVJEŠTAJ O PRIHODIMA I PRIMICIMA, RASHODIMA I IZDACIMA

# za razdoblje 1. siječnja 2023. – 31. prosinca 2023.

# (Obrazac: PR-RAS)

**Prihodi poslovanja**

**Ukupni prihodi poslovanja Instituta u razdoblju 1.1.2023. – 31.12.2023.** ostvareni su u iznosu od **1.772.432,89 €**, što predstavlja povećanje od 16,5% u odnosu na isto razdoblje 2022. kada je ostvareno 1.521.424,16 €. Povećanje ukupnih prihoda poslovanja Instituta u skladu je s rebalansom financijskog plana za 2023. godinu i terminskim planom aktivnosti za 2023. godinu.

Ukupni prihodi poslovanja Instituta (šifra 6) u 2023. godini ostvareni su iz:

* Sredstava tekućih pomoći iz inozemstva i od subjekata unutar općeg proračuna (šifra 63) kojima je doznačeno 216.238,46 € (indeks 191,5).
  + Ovakvo indeksno povećanje ponajprije se odnosi na priljev sredstava na računu 6323 – tekuće pomoći od međunarodnih organizacija i tijela EU u ukupnom iznosu od 164.267,35 €. Ovaj iznos sastoji se pomoći za dva projekta:

(1) Koncem prosinca 2023. godine primljene su sredstva u iznosu od 143.522,40 € od University of Dublin iz Irske – nositelja projekta *„Post-pandemic resilient communities: is the informal economy a reservoir for the next generation of digitalized and green businesses in the Global South?“* (PRESILIENT). Riječ je projektu čije je ugovaranje još u tijeku, a projekt se financira iz HORIZON-MSCA-2021 Doctoral Networks – Industrial Doctorates (tzv. Marie Curie Program). U projektu sudjeluje 14 partnera iz Europe (od kojih je 7 neakademskih) i 15 povezanih partnera smještenih u Africi, Aziji i Pacifiku i Latinskoj Americi posvećenih pružanju međuregionalne obuke o sivoj ekonomiji zemalja “juga“, a kojima je cilj: izmjeriti, utvrditi i pronaći održive alternative sivoj ekonomiji. Projekt traje ukupno 48 mjeseci (ožujak/2023. do veljače/2027). U ukupnim prihodima i primicima Instituta projekt sudjeluje s 8,1%

(2) U 2023. godini primljeno je i 20.744,95 € tekućih pomoći za provedbu EU projekta: *„Bargaining for Equality – Strengthening collective bargaining systems to ensure fair wages and address income inequality in Europe („BFORE“)*, temeljem sklopljenog konzorcijskog ugovora s Katholieke Universitat iz Leuvena u Belgiji (kao nositelja projekta) i još četiri ustanove iz drugih zemalja članica EU. Projekt je započeo u listopadu 2021. i završio je u prosincu 2023. godine. Ovaj prihod čini 1,2% ukupnih prihoda i primitka Instituta.

U skupini 632, uz stavku 6323 na kojoj su prikazani troškovi projekta PRESILIENT i BFORE, još je evidentirano i 1.403,93 € za refundacije putnih troškova od Europske komisije za projekt Euromod (stavka 6321).

U odnosu na isto razdoblje 2022. tekuće pomoći od međunarodnih institucija (stavka 632, indeks 795,04), a u ukupnim prihodima i primicima poslovanja Instituta čine 9,3%.

* Tekući prijenosi između korisnika istog proračuna (računi skupine 639) obuhvaćaju sredstva za provedbu projekata Hrvatske zaklade za znanost (višegodišnji projekti IMPACTBT i ITBIDEE koji završavaju početkom i sredinom 2024. godine, te za financiranje zapošljavanja mladih istraživača - doktorandice na projektu IMPACTBT) u ukupnom iznosu 34.992,18 € (što čini 2% ukupnih prihoda IJF-a). U ovoj skupini evidentirano je i 15.575,00 € financijske potpore Ministarstva znanosti i obrazovanja (dalje u tekstu: MZO-a) za: (1) izdavanje e-znanstvenog časopisa *Public Sector Economics* 10.150,00 €, (2) časopise za popularizaciju znanosti (*Newsletter i Osvrti Instituta za javne financije)* 4.900,00 €, te (3) za rashode međunarodne e-konferencije *Public Sector Economics: Healthcare systems after the pandemic* u iznosu 525,00 €. U odnosu na 2022. godinu indeks iznosi 54,9, a ukupnim prihodima i primicima Instituta 2023. godine, potpore MZO-a sudjeluju s 0,9%.
* Prihoda od financijske imovine (641) koja čine kamate na depozite po viđenju i pozitivne tečajne razlike u iznosu od 4,59 €.
* Prihoda od obavljanja vlastite djelatnosti, odnosno prodaje proizvoda i pruženih usluga na tržištu (661) ostvarenih u iznosu od 980.036,64 € i koji u odnosu na prethodnu 2022., bilježe povećanje od 8,4%. Od ukupnog iznosa ovih prihoda, prihodi od prodaje proizvoda ostvareni su u iznosu od 737.218,53 € (indeks 102,9), a prihodi od pruženih usluga 242.818,11 € (indeks 129,4). Prihodi od prodaje proizvoda ostvareni su prodajom dva stručna časopisa te ostalih stručnih publikacija u nakladi Instituta, dok se prihodi od pruženih usluga odnose na više znanstvenih i stručnih projekata ugovorenih s raznim naručiteljima u zemlji i u inozemstvu. U ukupnim prihodima i primicima Instituta, prihodi od obavljanja osnovnih poslova vlastite djelatnosti čine 55,3%.
* Sredstava donacija (šifra 663) ostvarenih u iznosu 47.575,67 € (indeks 113,8) koja se odnose na provedbu dva znanstvenostručna projekta, i to:

(1) projekt financiran od neprofitne ustanove Centar for Study of Democracy iz Sofije (Bugarska) od kojih je 32.539,94 € doznačeno za izvođenje aktivnosti na projektu *Implementing shared anti-corruption and good governance solutions in Southeast Europe: innovative practices and public-private partnership* (R2G4P)*.* Ovaj se višegodišnji projekt financira iz fondova EEA&Norway Grant Fund for Regional Cooperation, a doznačena se sredstva odnose na refundaciju rashoda nastalih u razdoblju srpanj – prosinac 2022. godine, te razdoblja siječanj – lipanj 2023. godine. U ukupnim prihodima i primicima Instituta ovi prihodi sudjeluju s 1,8%; te

(2) projekt financiran od udruge Telecentar iz Zagreba za koji je doznačeno 15.035,73 €, temeljem partnerskog sporazuma za provedbu znanstvenih istraživanja na projektu *Digitalna.hr*. Projekt je završen u listopadu 2023, godine, a financiran temeljem ugovora o dodjeli sredstava UP.04.2.1.06.0055 potpisanog s Ministarstvom rada, mirovinskog sustava obitelji i socijalne politike (PT1) i Nacionalnom zakladom za razvoj civilnog društva (PT2), kao ugovornim tijelima Europske unije. Ova donacija u ukupnim prihodima i primicima Instituta čini 0,8%.

* Prihoda iz nadležnog proračuna za financiranje rashoda poslovanja (od MZO-a; šifra 671) koji su ostvareni u iznosu od 528.577,53 € (indeks 114,2), a kojima se podmiruju plaće i sva materijalna prava za 16 zaposlenika te provedba aktivnosti temeljem Ugovora o programskom financiranju Instituta. U odnosu na isto razdoblje prethodne godine, u 2023. ova sredstva čine 29,8% ukupnih prihoda i primitaka Instituta.

**Rashodi poslovanja**

**Ukupni rashodi poslovanja Instituta u razdoblju 1.1.2023. – 31.12. 2023.** ostvareni su u iznosu od **1.513.137,70 €,** što je povećanje od 19,9% u odnosu na isto razdoblje u 2022. Na povećanje dijela rashoda utjecali su terminski plan provedbe planiranih aktivnosti u nakladništvu, ali i činjenica kako su u terminske planove uvršteni i novougovoreni projekti i aktivnosti kojih u 2022. nije bilo ili su u 2023. povećani.

U ukupnim rashodima i izdacima Instituta (1.529.430,32 €, šifra Y345), rashodi poslovanja sudjeluju s 98,9%. Sastoje se od sljedećih rashoda:

* Rashoda za zaposlene (šifra 31) koji su iznosili 607.621,47 € (indeks 111,7). Do porasta je došlo uslijed povećanja ukupnog broja zaposlenih u odnosu na isto razdoblje 2022. (za jednog zaposlenog na vlastiti teret). Tijekom 2023. dobivene su suglasnosti MZO-a za postupak izbora u viša znanstvena radna mjesta te je MZO preuzeo financiranje dva radna mjesta (stručni suradnik u znanosti i visokom obrazovanju i računovodstveni referent). Osim toga, u 2023. povećana je i proračunska osnovica (u siječnju i travnju), a dodatno su, izmjenama Pravilnika o porezu na dohodak, povećani neoporezivi iznosi za isplate ostalih rashoda za zaposlene (božićnice, dar za djecu, novčane nagrade za radne rezultate i dr.). Udio rashoda za zaposlene u ukupnim rashodima i izdacima Instituta iznosi 39,7%.
* Materijalnih rashoda (šifra 32) koji su ostvareni u iznosu od 903.432,51 € (povećanje od 26,4% u odnosu na isto razdoblje u 2022.) te u ukupnim rashodima i izdacima (Y345) sudjeluju s 59,1%. Struktura materijalnih rashoda je sljedeća:
  + Naknade troškova zaposlenima (šifra 321) koje su iznosile 32.657,49 € (indeks 145,5), što je vezano uz planirane aktivnosti na 2 projekta za Hrvatsku zakladu za znanost (HRZZ). Riječ je, prije svega, o rashodima za službena putovanja u svezi usavršavanja zaposlenika na edukacijama u ljetnim školama te sudjelovanja na seminarima i tečajevima. U odnosu na isto razdoblje u 2022., koja je bila pod utjecajem pandemije Covid-19 virusa, tijekom 2023. ostvaren je dio planiranih rashoda za službena putovanja i usavršavanje znanstvenika izvan Hrvatske. U ukupnim rashodima i izdacima Instituta, naknade troškova zaposlenima čine 2,1%.
  + Rashodi za materijal i energiju (šifra 322) koji su ostvareni u iznosu od 15.903,15 €, te su u odnosu na 2022. povećani su 8,4%. Indeksni porast ostvaren je za uredski materijal (uključivo i pretplate na časopise i stručnu literaturu, materijal i sredstva za čišćenje i higijenu) koji su izvršeni u iznosu od 8.433,95 € (indeks 117,3) i rashode za materijal za tekuće i investicijsko održavanje u iznosu od 798,05 € (indeks 144,3) dok su rashodi za energiju - potrošnju plina i struje ostvareni u iznosu 6.671,15 (indeks 96,3). U ukupnim rashodima i izdacima Instituta, rashodi za materijal i energiju čine 1,0%.
  + Rashodi za usluge (šifra 323) koji su ostvareni u iznosu od 819.639,55 €, te su povećani u odnosu na 2022. (indeks 127,2%). Vrijednosno su najznačajniji rashodi za intelektualne i osobne usluge u iznosu 587.653,72 € (indeks 124,1) i rashodi za ostale usluge (prije svega tiskarske, ali i usluge čišćenja), koje iznose 166.718,38 € (indeks 143,1). Do njihova porasta došlo je prvenstveno zbog povećanja opsega poslova u okviru nakladničke djelatnosti Instituta i novougovorenih projekta za Poreznu i Carinsku upravu RH. Slijede ih rashodi za računalne usluge koji obuhvaćaju više vrsta usluga održavanja, prijenose podataka na nove servere, poslove vezane za izradu web stranica poreznog i carinskog portala i druge specifične računalne usluge koji su izvršeni u iznosu od 26.968,87 € (indeks 111,0), rashodi za telefonske i poštanske usluge 16.261,44 € (indeks 145,3), komunalne usluge 7.562,36 € (indeks 87,5), usluge promidžbe i informiranja (oglas natječaja za radno mjesto i praćenje medijskog pojavljivanja rezultata istraživanja u okviru R2G4P projekta) u iznosu 5.704,06 €, rashodi za usluge tekućeg i investicijskog održavanja koji su ostvareni u iznosu 3.773,13 € (indeks 90,3), rashodi za zdravstvene preglede zaposlenika 2.767,25 € (indeks 104,2), rashode za zakupnine i najamnine (licence) u iznosu 2.230,34 (indeks 75,8), Rashodi za usluge čine 53,6% ukupnih rashoda i izdataka Instituta.
  + Naknade troškova osobama izvan radnog odnosa (šifra 324) ostvarene su u iznosu 6.420,80 € (indeks 546,3) odnose se na rashode na projektima za HRZZ u okviru planiranih aktivnosti na IMPACTBT I ITBIDEE projektu. To su troškovi službenih putovanja i naknade za usavršavanja na ljetnim školama za vanjske suradnike kao i rashodi povezani uz prezentacije radova na međunarodnim konferencijama. Rast ovog indeks utjecao je kraj epidemije COVID-a, a u ukupnim rashodima i izdacima ovi rashodi sudjeluju sa 0,4%.
  + Ostali nespomenuti rashoda poslovanja (šifra 329) ostvareni su u iznosu od 28.811,52 € (indeks 90,1). Za naknade i putne troškove članova Upravnog vijeća isplaćeno je 14.424,84 € (indeks 111,3), za rashode reprezentacije 10.630,32 € (indeks 87,2), te ostalih usluga 3.032,88 € (indeks 48,8). Rashodi članarina ostvareni su u iznosu 579,35 € (indeks 133,2), rashodi premija osiguranja zaposlenika koji se financiraju vlastitim sredstvima Instituta u iznosu 83,76 € (indeks 100) te rashodi za javnobilježničke pristojbe i slične naknade 60,37 € (indeks 64,9). Ova skupina rashoda čini 1,9% ukupnih rashoda i izdataka Instituta ostvarenih u 2023.
* Financijski rashodi (šifra 34) ostvareni su u iznosu od 2.083,72 € (indeks 73,1), a čine ih rashodi za bankarske usluge i usluge platnog prometa (2.033,66 €; indeks 85,6) te negativne tečajne razlike (49,80 €; indeks 10,5) i zatezne kamate 0,26 €. U ukupnim rashodima i izdacima Instituta, ova skupina rashoda ima udio od 0,1%.

**Višak prihoda nad rashodima poslovanja u 2023. iznosi 259.295,19 €** (šifra X001, indeks 99,9 u odnosu na 2022. godinu).

Na poziciji 92211 preneseni je višak prihoda nad rashodima poslovanja u iznosu od 498.495,03 € (indeks 184,3). Ovaj iznos sastoji se od prenesenog ukupnog viška Instituta iz 2022. u iznosu od 513.994,71 € (korigiran za 0,02 €) umanjenog za plaćenu obvezu poreza na dobit za gospodarski dio poslovanja Instituta u 2022. u iznosu 15.336,42 € i za rashode prodanih publikacija 163,26 €.

Na poziciji 96 naveden je iznos obračunatih nenaplaćenih prihoda od 131.135,57 € (indeks 200,1) koji se sastoji od nenaplaćenih prihoda od prodaje vlastitih proizvoda i usluga u iznosu od 111.055,67 €, te obračunatih prihoda s naslova refundacije rashoda nastalih u razdoblju lipanj-prosinac 2023. na projektu R2G4P od Center for Study of Democracy iz Sofije u iznosu od 20.078,06 € i obračunatih kamata za depozite po viđenju od 1,84 €.

**Prihodi i rashodi za nabavu nefinancijske imovine**

U 2023. nisu ostvareni prihodi od prodaje nefinancijske imovine (šifra 7), dok su rashodi za nabavu nefinancijske imovine (šifra 4) iznosili 16.292,62 € i veći su u odnosu na isto razdoblje prethodne godine za 1,5%. Sastoje se od rashoda za uredsku opremu, komunikacijsku opremu te opremu za održavanje i zaštitu u iznosu 10.757,50 € (šifra 422; indeks 76,8); rashoda za nabavljene knjige za biblioteku u iznosu od 1.188,44 € (šifra 424; indeks 123,7) te ulaganje u urudžbeno-administrativni program Link.5 u iznosu 4.346,68 €. U ukupnim rashodima i izdacima Instituta, rashodi za nabavu nefinancijske imovine čine 1,1%.

U 2023.ostvaren je **manjak prihoda nad rashodima za nabavu nefinancijske imovine** (šifra Y002) **u iznosu od 16.292,62 €** i predstavlja povećanje od 1,5% u odnosu na 2022. godinu.

**Primici i izdaci od financijske imovine i zaduživanja**

Na poziciji primitaka od financijske imovine i zaduživanja (šifra 8) i izdataka za nefinancijsku imovinu i otplate zajmova (šifra 5) nije bilo promjena.

**Ukupni prihodi i primici, rashodi i izdaci Instituta (1.1.2023 – 31.12.2023.)**

**Ukupni prihodi i primici Instituta** (šifra X678) **iznose 1.772,432,89 €** (indeks 116,5), **a rashodi i izdaci** (šifra Y345) **iznose 1.529.430,32 €** (indeks 119,75). Razliku čini **višak prihoda i primitaka nad rashodima i izdacima u iznosu 243.002,57 €** (šifra X005).

Tekući višak razdoblja uvećan za preneseni višak iz 2022.u iznosu od 498.495,03 € (šifra 9221-9222), **čini ukupno raspoloživi višak u iznosu od 741.497,60 €** (šifra X006, indeks 144,3).

Ukupni višak prihoda i primitaka nad rashodima i izdacima (X006) u iznosu 741.497,60 € sastoji se od viškova iz vlastitih izvora u iznosu 591.949,16 €, neutrošenih viškova od HRZZ projekata u iznosu od 4.783,81 € i sredstava EU pomoći u iznosu 144.764,63 € za projekte BFORE i PRESILIENT.

U odjeljku rashoda budućih razdoblja (šifra 19) iskazano je 53.538,04 €, od čega se na rashode plaća, prijevoza i jubilarnih nagrada za zaposlenike za prosinac 2023. odnosi 47.838,04 €, a na rashode budućih razdoblja odnosno za pretplate na e-časopise za 2024. odnosi 5.700,00 €.

# Bilješka br. 2.

# IZVJEŠTAJ O RASHODIMA PO FUNKCIJSKOJ KLASIFIKACIJI

# za razdoblje 1. siječnja 2023. – 31. prosinca 2023.

# (Obrazac: RAS funkcijski)

Temeljem čl. 5. i 7. Zakona o Nacionalnoj klasifikaciji djelatnosti, Institut je razvrstan u djelatnost istraživanja i eksperimentalnog razvoja u društvenim i humanističkim znanostima (brojčana oznaka: 7220). Ostale osnovne vlastite djelatnosti upisane u registar Trgovačkog suda povezane su s nakladništvom i prodajom publikacija u nakladi Instituta. U ovom izvještaju iskazani su ukupni rashodi i izdaci Instituta na poziciji šifra 0481 – Istraživanje i razvoj: Opći i ekonomski, trgovački i poslovi vezani uz rad – u iznosu od 1.529.430,32 € (indeks 119,7).

Iznos odgovara zbroju računa 3 i 4 Obrasca PR-RAS, odnosno zbroju rashoda poslovanja i rashoda za nabavu nefinancijske imovine.

# Bilješka br. 3.

# BILANCA

# na dan 31. prosinca 2023.

# 

# (Obrazac: BIL)

**Ukupna imovina Instituta** (šifra B001) sastoji se od dugotrajne proizvedene i neproizvedene imovine, kratkotrajne proizvedene imovine te financijske imovine i potraživanja u sveukupnom iznosu od 2.674.750,84 € (indeks 110,5).

Nefinancijska imovina (šifra B002) na dan 31. prosinca 2023. iznosi 1.471.850,99 € (indeks 97,6) Sastoji se od neproizvedene dugotrajne imovine (šifra 01) koju čine višegodišnje licence za korištenje računalnih programa čija sadašnja vrijednost iznosi 1.481,52 €, proizvedene dugotrajne imovine u vrijednosti od 1.467.359,97 € (šifra 02) i proizvedene kratkotrajne imovine - zaliha knjiga i časopisa u ukupnoj vrijednosti od 3.009,50 € (šifra 06).

Financijska imovina (šifra 1) iznosi 1.202,899,85 € (indeks 131,9). Sastoji se od novca u banci (šifra 11) u iznosu od 816.528,48 €, potraživanja od države u iznosu 15.105,99 € (šifra 12) – plaćeni predujmovi poreza na dobit tijekom 2023. te potraživanja za porez na dohodak u iznosu 13.561,23 € (šifra 124). Ostala potraživanja u iznosu 1.544,76 € (šifra 129) sastoje se od potraživanja za dane predujmove za nabavu opreme u iznosu 1.190,00 € i potraživanja za bolovanja u iznosu od 354,76 €. Ostalu financijsku imovinu u iznosu od 263.436,81 € (šifra 15; indeks 100,00) čine ulozi u dva otvorena investicijska fonda ukupne vrijednosti u skrbništvu Raiffeisen Investa.

Potraživanja za prihode poslovanja Instituta (šifra 16) koncem 2023. manja su u odnosu na početak 2023. godine, te iznose 54.290,53 € (indeks 81,3). Sastoje se od potraživanja za pomoći od međunarodnih organizacija (šifra 1632) u iznosu od 20.078,06 € (indeks 150,9), potraživanja za prihode od pasivnih kamata u iznosu 1,84 € i potraživanja za prihode od prodaje vlastitih proizvoda i usluga (šifra 166) u iznosu od 34.210,63 € (indeks 64,0).

Rashodi budućih razdoblja (šifra 19) iznose 53.538,04 €. Sastoje se od 5.700,00 € za pretplate na e-časopise za 2024. godinu (šifra 191) i na rashode budućih razdoblja (šifra 193) u iznosu 47.838,04 € (za obračunate plaće, jubilarne nagrade i troškove za prijevoz zaposlenika za prosinac 2023).

**Ukupne obveze i izvori Instituta** (šifra B003) na dan 31. prosinca 2023. iznose 2.674.750,84 €. Obveze (šifra 2) iznose 82.947,54 €, a vlastiti izvori (šifra 9) 2.591.803,30 €. U odnosu na početno stanje u 2023. porasli su za 10,5%.

Ukupne obveze (šifra 2) sastoje se od obveza za plaće za prosinac 2023. u iznosu 47.156,35 € (šifra 231), obveza za materijalne rashode u iznosu 32.306,62 € (šifra 232) i ostalih tekućih obveza u iznosu 3.484,57 € (šifra 239) – od čega obveza za poreza na dodanu vrijednost za prosinac 2023. iznosi 3.129,81 €, a preostali iznos od 354,76 € je obveza za povrat u proračun za bolovanja. Sve navedene obveze nisu dospjele na dan 31.12.2023.

Ukupni vlastiti izvori Instituta (šifra 9) iznose 2.591.803,30 €. Sastoje se od vlastitih izvora (šifra 911) u iznosu 1.719,170,13 €, ukupnog viška poslovanja Instituta (šifra 922) koji se prenosi u 2024. u iznosu od 741.497,60 € i obračunatih prihoda poslovanja (potraživanja od kupaca za proizvode i usluge (šifra 96) u iznosu 131.135,57 €. Dospijeće ovih potraživanja je u siječnju 2024. godine, a u knjigovodstvenim evidencijama Instituta na dan 31.12.2023. nema potraživanja kojima je protekao rok dospijeća.

U izvanbilančnoj evidenciji (šifra 99) iskazan je iznos od 11.711,83 €. Sastoji se od obveza po zadužnicama za izdavanje bankovnih garancija Carinskoj upravi RH u ukupnom iznosu od 11.440,68 € za uredno izvršenje poslova iz Ugovora o tiskanju časopisa Carinski vjesnik za 2023. i za ozbiljnost ponude za tisak časopisa Carinski vjesnik za 2024. godinu. Izvanbilančno je evidentirano i stanje zaliha gotovih proizvoda (starijih publikacija) u iznosu 270,62 € i predmeta dugotrajne nefinancijske imovine u iznosu 0,53 €.

# Bilješka br. 4.

**IZVJEŠTAJ O OBVEZAMA**

# za razdoblje 1. siječnja 2023. – 31. prosinca 2023.

**(Obrazac: Obveze)**

Početno stanje obveza (šifra V001) na dan 1. siječnja 2023. iznosilo je 84.373,11 €. Primjenom pravila za preračunavanje iznosa u eur, razlika početnog stanja obveza (razlika između analitike i sintetike) veća je za 0,03 eur. Tijekom 2023. evidentirane su obveze u ukupnom iznosu od 1.780.096,58 € (šifra V002), od čega je podmireno 1.781.522,15 € (šifra V004).

Stanje nedospjelih obveza na kraju izvještajnog razdoblja (šifra V009) iznosi 82.947,54 €, od čega se na međusobne obveze proračunskih korisnika (šifra V010) odnosi 354,76 €, a na obveze za rashode poslovanja (šifra ND23) 82.592,78 €.

Na dan 31.12.2023. sve navedene obveze nisu dospjele.

**Bilješka br. 5.**

**PROMJENE U VRIJEDNOSTI I OBUJMU IMOVINE I OBVEZA**

# za razdoblje 1. siječnja 2023. – 31. prosinca 2023.

**(Obrazac: P-VRIO)**

U 2023. je knjižena promjena – smanjenje vrijednosti dugotrajne nefinancijske imovine – u iznosu 86,46 €, koja predstavlja sadašnju vrijednost računalne imovine i koja je odlukom ravnatelja (na prijedlog Povjerenstva za popis imovine), ispravljena u cijelosti. Imovina će biti ekološki zbrinuta u 2024. godini.

**Bilješka br. 6.**

**OBVEZNE DODATNE BILJEŠKE**

U računovodstvenim evidencijama Institut nema evidentiranih rashoda za sudske sporove u tijeku.

U izvanbilančnoj evidenciji (šifra 991, 992) Instituta prikazana je vrijednost obveza od 11.440,68 € po izdanim zadužnicama u korist Raiffeisenbank Austria d.d., za izdavanje bankovnih garancija Carinskoj upravi RH, i to za uredno izvršenje ugovora za: (1) tiskanje stručnog časopisa *Carinski vjesnik* za 2023. u iznosu 8.800,35 € i (2) za ozbiljnost ponude za tiskanje časopisa Carinski vjesnik za 2024. u iznosu od 2.640,33 €, obje zadužnice s rokom dospijeća do 31.1.2024. Obzirom da su svi brojevi časopisa Carinski vjesnik za 2023. godinu tiskani i uredno isporučeni Carinskoj upravi koncem 2023. godine, i ugovoreno tiskanje časopisa Carinski vjesnik za 2024. godinu, očekuje se povrat obje zadužnice.

U Zagrebu, 31.01.2024.

Osoba za kontakt: Natalija Špehar

Tel. 01/ 4886-444

Zakonski predstavnik:

Dr.sc. Vjekoslav Bratić, ravnatelj